對雨贈濟陰馬少府考城蔣少府兼獻成武五兄南華二兄
作者：劉長卿
朝代：唐

paragraphs: 繁雲兼家思，彌望連濟北。
日暮微雨中，州城帶秋色。
蕭條主人靜，落葉飛不息。
鄉夢寒更頻，蟲聲夜相逼。
二賢縱橫器，久滯徒勞職。
笑語和風騷，雍容事文墨。
吾兄即時彥，前路良未測。
秋水百丈清，寒松一枝直。
此心欲引託，誰爲生羽翼。
且復頓歸鞍，杯中雪胸臆。